So groet ons nou - WelstandWelstand
Tuis / Advies / So groet ons nou
So groet ons nou
Met die Nuwe Normaal word baie van ons kulturele waardes en gewoontes ook geërodeer, van die uitbundige Kerspartytjies en jaareindfunksies gepaardgaande met drukkies en soentjies tot die saaklike besigheidshandskud. Nuwe gewoontes en etiketreëls moet nou noodwendig in plek daarvan gestel word.
Seker die moeilikste en mees ongewone is afstandhouding wanneer gegroet word want dit is 'n menslik normale behoefte om te sosialiseer en om aanraking te soek en uit te deel. Die handskud straal warmte en vriendskap uit en vestig intimiteit. Die handskud of 'n drukkie – of as jy Europees is, die piksoentjie op die wang – is alles deel van ons fisiese repertoire wat 'n emosionele boodskap dra sonder om baie te sê.
'n Groet dra 'n boodskap: ek sien jou as 'n sakevennoot, as 'n mede-sportman, as 'n vriend of as 'n kennis en stuur die boodskap van: Ek wil met jou sake doen, veels geluk met jou sukses, ek is jammer, ek mis jou.
Die handskud dateer uit die negende eeu en die doel was om te wys jy dra nie 'n wapen in jou hande nie. Dit het 'n algemene manier geword om iemand te groet, maar het ook 'n subtiele boodskap gestuur: jouself voor te stel, kameraderie te vestig, om 'n transaksie te beklink, simpatie of gelukwensing oor te dra.
Die handskud is ook deel van die eerste-indruk-kode; die graad van stewigheid dra byvoorbeeld 'n belangrike brokkie inligting omtrent die ander persoon se karakter oor.
Afstandhouding vereis dat die handskudgroet taboe word en dat geëksperimenteer word met ongemaklike plaasvervangers soos elmboog stamp, vuisstamp en selfs enkelstamp.
Die dilemma bly: hoe groet jy iemand wat nie bogenoemde nuwe rituele ken nie of selfs geaffronteerd sal voel daaroor?
Vir baie is die moratorium op handskud, drukkies en soene 'n antwoord op gebede: dis die einde van die nat snorsoen, die ystergreepgroet of die vuil-hande-aanraking wat viroloë lankal reeds bestempel as kiemfabrieke.
Verskeie post-pandemie maniere van groet word aanbeveel. Die Plaza Hotelgroep se riglyne is: hou jou hande agter jou rug en sê hallo, of vou beide jou hande voor jou bors en sê hallo of plaas jou regterhand op jou hart, buig en kop-knik. 'n Soentjie in die lug vir vriende is voldoende.
'n Tendens wat posvat, is die Thai wai groet waar die hande soos 'n gebedsgebaar voor die bors gehou word gevolg deur 'n klein buiginkie, en die Namaste, 'n Indiese gebruik wat soortgelyk is maar die hande word voor die gesig gehou. Wêreldleiers van Trump tot Putin gebruik hierdie groet op openbare en internasionale platforms om die boodskap van afstandhouding te vestig en om kulturele inklusiwiteit aan te dui.
Bogenoemde mag volksvreemd voorkom en selfs ongemaklikheid tussen mense veroorsaak. Wat het geword van die kop-knik met oog-kontak, of die hoflike, beskaafde hoedlig? vra ons stoere Afrikaanse mansgeslag. Dit, saam met 'n verbale groet is voldoende; dit is liggaamstaal wat almal verstaan en verseker almal se veiligheid.
Om te vergoed vir die fisiese nabyheid wat met die handskud verlore gaan en tesame met die gesigsmasker wat gesigsuitdrukking verberg, moet ons nou meer emosionele openheid toon en die nuwe verbale handskud moet ook sê: ek skat jou na waarde, ek sien jou raak. Vra dus uit na die ander persoon se welstand en sy familie en probeer 'n gemeenskaplike belangstelling vestig. Dis is veral noodsaaklik wanneer jy virtuele vergaderings hou.
Belangrikste van alles, wees bedag op jou stemtoon en stel werklik belang in die persoon wat jy ontmoet.